b'\n_START_ARTICLE_\nNa drevesu brez imena\n_START_SECTION_\nVsebina\n_START_PARAGRAPH_\nNeko\xc4\x8d je raslo \xc4\x8duda visoko drevo. Dvigalo se je proti nebu, da si lahko videl le deblo, vej in listja pa nikoli. Ker so ljudje hoteli dati drevesu ime, vendar niso vedeli kak\xc5\xa1no listje ima, so ve\xc4\x8d let zaman iskali junaka, ki bi si upal splezati do prve veje._NEWLINE_Nekega dne je iz daljnih ju\xc5\xbenih krajev pri\xc5\xa1el preprost \xc4\x8dlovek, pastir, da bi jim izpolnil \xc5\xbeeljo. Zahteval je tri sekire, vrv, ki bi segala do najvi\xc5\xa1je gore, in orla, ki bi mu prina\xc5\xa1al hrano, ko vrv ne bi bila ve\xc4\x8d dovolj dolga. Po sedmih letih je kon\xc4\x8dno priplezal do prve veje, da bi jo odrezal in odnesel pokazati ljudem, vendar ga je premagala radovednost, zato se je odpravil pogledati \xc5\xa1e na vrh. Pot je bila kratka in kmalu je stopil na vrh drevesa brez imena, a \xc5\xbee je stal na trdih tleh in drevesa ni bilo ve\xc4\x8d. Okoli njega se je razprostirala sama ravnina._NEWLINE_Ker se je \xc5\xbee stemnilo, je hodil proti svetlobi in prispel do gradu, kjer je \xc5\xbeivela lepa \xc5\xbeena. Mladeni\xc4\x8d ji je povedal svojo zgodbo in \xc5\xbeena mu je ponudila preno\xc4\x8di\xc5\xa1\xc4\x8de ter slu\xc5\xbebo hlapca. Skrbeti je moral le za tri konje: bronastega, srebrnega in zlatega. Pastir je slu\xc5\xbebo z veseljem opravljal in teden je hitro minil. \xc5\xbde je pri\xc5\xa1la nedelja in gospodinja se je odpravila v vas, mladeni\xc4\x8da pa poprosila naj varuje dom in konje, dokler se ne vrne. Hlapec je bil zelo u\xc5\xbealjen, ker ga je pustila doma, vendar ga je potola\xc5\xbeil bronasti konj. Naro\xc4\x8dil mu je naj se preoble\xc4\x8de v \xc4\x8dastnika in z njim odjezdi med ljudi. Komaj se je mladeni\xc4\x8d vrnil nazaj v grad in pospravil stvari, \xc5\xbee je pri\xc5\xa1la gospodinja. Tudi naslednjo nedeljo je hlapec prosil gospodarico naj ga vzame s seboj, vendar mu je tudi tokrat ni uspelo prepri\xc4\x8dati, zato se mu je ponudil srebrni konj, da ga on odpelje. \xc4\x8cez teden dni je sledila \xc5\xa1e tretja pobobna zgodba. V vas ga je odpeljal zlati konj, toda lastnica ga je zalotila pri dejanju in ker ga je videla jezditi njenega zlatega konja, se je moral zato z njo tudi poro\xc4\x8diti._NEWLINE_V nedeljo po poroki je bil mladeni\xc4\x8d prepri\xc4\x8dan, da ga bo tokrat \xc5\xbeena zagotovo vzela s seboj, toda tudi tokrat mu je naro\xc4\x8dila naj kot gospodar zdaj \xc5\xa1e bolj skrbno varuje svojo posestvo. Ker se je dolgo\xc4\x8dasil, je \xc5\xa1el raziskovati grad. V eni sobi je na\xc5\xa1el na steno pribitega velikana, ki je stokal, da je \xc5\xbeejen. Mladeni\xc4\x8d mu je prinesel vina in za vsak kozarec pija\xc4\x8de, ki ga je velikan spil, si je osvobodil del telesa in tako postal spet svoboden. Ko je domov pri\xc5\xa1la \xc5\xbeena, je mladeni\xc4\x8d ugotovil, da je re\xc5\xa1il njenega biv\xc5\xa1ega mo\xc5\xbea, ki je bil trikrat ve\xc4\x8dji od njega. Pred davnimi leti ga je na steno pribila \xc5\xbeena, ker je bil vrag._NEWLINE_Velikan je ukradel mladeni\xc4\x8du \xc5\xbeeno in z njo izginil. Mladeni\xc4\x8da je to zelo potrlo, zato je posku\xc5\xa1al s svojimi konji nazaj ugrabiti \xc5\xbeeno, ki je vsak ve\xc4\x8der hodila k studencu po vodo, vendar so ga vsakokrat ujele vragove sedmeronoge kobile in \xc5\xbeeno ponovno odpeljale. Mo\xc5\xbe je izvedel, da lahko sedmeronoge kobile prehitijo le \xc5\xa1tirinajsteronoge, ki jih je imela \xc4\x8darovnica za devetimi gorami, zato se je odlo\xc4\x8dil, da se odpravi do nje._NEWLINE_Ko je po treh dneh hoje pri\xc5\xa1el do nje, jo je prosil za slu\xc5\xbebo pastirja. Naro\xc4\x8dila mu je naj vsak dan od\xc5\xbeene kobile na pa\xc5\xa1o, zve\xc4\x8der pa vse pripelje nazaj, druga\xc4\x8de ga bo pribila na trinajsti \xc5\xbeebelj poleg \xc5\xbee dvanajstih pastirjev, ki niso bili kaj prida. \xc4\x8ce se bo v treh dneh izkazal, bo lahko za nagrado odpeljal eno \xc5\xa1tirinajsteronogo kobilo. Vsako jutro mu je \xc4\x8darovnica pripravila kruh in meso za na pot in ko je pojedel meso, je postal tako \xc5\xbeejen, zato je od\xc5\xa1el k studencu. Ta voda pa ga je uspavala in ko se je zbudil pozno popoldan, konjev ni bilo nikjer ve\xc4\x8d. Sre\xc4\x8dal je zajca in ta mu je povedal, da lahko iz \xc5\xbeab za\xc4\x8dara konje in res mu je uspelo. Drugi in tretji dan je sledila podobna zgodba, toda tokrat je kobile za\xc4\x8daral iz ovc in koko\xc5\xa1jih jajc. Tako mu je le uspelo pre\xc5\xbeiveti tri dni pri \xc4\x8darovnici, ne da bi izgubil katero kobilo, zato je lahko eno vzel s seboj. Ko je odjezdil, se je \xc5\xbee bli\xc5\xbeala polno\xc4\x8d in zato je od\xc5\xa1el k studencu, kamor je zahajala njegova \xc5\xbeena. Mladeni\xc4\x8d jo je videl in ugrabil. Ko ju je opazil vrag, je hitro sko\xc4\x8dil na svojo sedmeronogo kobilo in odjezdil za njima. Skoraj ju je \xc5\xbee dohitel, vendar je \xc5\xa1tirinajsteronoga kobila brcnila vraga v glavo in ga ubila._NEWLINE_Mo\xc5\xbe je vzel tudi vragovo kobilo s seboj domov in obe postavil v hlev ter ju nakrmil. Zjutraj je na\xc5\xa1el namesto dveh kobil dve krasni deklici. Zlati, srebrni in bronasti konji pa so se spremenili v krepke mladeni\xc4\x8de. Mladeni\xc4\x8da, ki sta bila zakleta v zlatem in srebrnem konju sta se poro\xc4\x8dila s prelepima deklicama. Tudi sre\xc4\x8dni mo\xc5\xbe in njegova \xc5\xbeena sta se \xc5\xa1e enkrat poro\xc4\x8dila, da je njun zakon res dr\xc5\xbeal. Vsi so praznovali svatbo in se veselili, prav tako mladeni\xc4\x8d, ki je bil zaklet v bronastega konja in ni dobil svoje neveste, mogo\xc4\x8de tudi zato, ker je ostal dlje \xc4\x8dasa samski.'